98/409/YUTP: Yhteinen kanta, 29 päivältä kesäkuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella Sierra Leonesta



Virallinen lehti nro L 187 , 01/07/1998 s. 0001 - 0002



YHTEINEN KANTA, 29 päivältä kesäkuuta 1998, jonka neuvosto on määritellyt Euroopan unionista tehdyn sopimuksen J.2 artiklan perusteella Sierra Leonesta (98/409/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 artiklan, sekä katsoo, että Yhdistyneiden Kansakuntien turvallisuusneuvosto antoi 5 päivänä kesäkuuta 1998 päätöslauselman 1171 (1998), jossa se panee tyytyväisenä merkille Sierra Leonen hallituksen pyrkimykset palauttaa maahan rauhanomaiset ja turvalliset olot, vakiinnuttaa uudelleen tehokas hallinto ja demokratisoituminen sekä edistää kansallista sovintoa, YK:n turvallisuusneuvosto pahoittelee edellä mainitussa päätöslauselmassaan jatkuvaa Sierra Leonen laillisen hallituksen asemaan kohdistuvaa vastarintaa ja korostaa olevan erityisen tärkeää, että kaikki kapinalliset lopettavat hirmuteot ja vastarintansa sekä laskevat aseensa, ja aiemmassa YK:n turvallisuusneuvoston päätöslauselmassa 1132 (1997) määrätyt kiellot ovat päättyneet; päätöslauselma 1171 (1998) olisi pantava täytäntöön kaikkialla Euroopan unionissa, ON MÄÄRITELLYT TÄMÄN YHTEISEN KANNAN: 1 artikla Aseiden ja niihin liittyvien kaikenlaisten tarvikkeiden, mukaan lukien aseet, ammukset, sotilasajoneuvot ja sotatarvikkeet, puolisotilaallisen poliisin kalusto sekä edellä mainittujen varaosat, myynti tai toimittaminen Sierra Leoneen kielletään YK:n turvallisuusneuvoston päätöslauselman 1171 (1998) (1) mukaisesti, jollei 2 ja 3 artiklasta muuta johdu. 2 artikla Edellä 1 artiklassa tarkoitettuja rajoituksia ei sovelleta Sierra Leonen hallitukseen edellyttäen, että tällaisiin toimituksiin kohdistetaan YK:n turvallisuusneuvoston päätöslauselman 1171 (1998) 2 ja 4 kohdan mukaisia YK:n ja sen jäsenvaltioiden tarkastuksia. 3 artikla Edellä 1 artiklassa tarkoitettuja rajoituksia ei sovelleta aseiden ja niihin liittyvien tarvikkeiden myyntiin tai toimittamiseen Sierra Leoneen Länsi-Afrikan valtioiden talousyhteisön sotilaallisen tarkkailuryhmän (ECOMOG) ja Yhdistyneiden Kansakuntien yksinomaiseen käyttöön. 4 artikla Jäsenvaltiot estävät kansallisten lakiensa mukaisesti entisen sotilashallituksen ja Vallankumouksellisen yhteisrintaman (RUF) johtavien jäsenten pääsyn alueelleen ja kauttakulun alueensa kautta. Henkilöt, joita tämä toimenpide koskee, määritetään Yhdistyneiden Kansakuntien turvallisuusneuvoston päätöslauselman 1171 (1998) 5 kohdan mukaisesti. Poikkeuksia voidaan sallia päätöslauselman 5 kohdan mukaisesti (2). Jäsenvaltiot eivät ole ensimmäisen kappaleen perusteella velvollisia epäämään omien kansalaistensa pääsyä alueelleen. 5 artikla Yhteisen kannan 97/826/YUTP (3) vaikutukset lakkaavat. 6 artikla Tämä yhteinen kanta tulee voimaan 5 päivänä kesäkuuta 1998. 7 artikla Tämä yhteinen kanta julkaistaan virallisessa lehdessä. Tehty Luxemburgissa 29 päivänä kesäkuuta 1998. Neuvoston puolesta R. COOK Puheenjohtaja (1) YK:n turvallisuusneuvoston päätöslauselman 1171 (1998) 2 kohdassa määrätään saarron piiriin kuuluvien tarvikkeiden toimittamisesta Sierra Leonen hallitukselle nimettyjen maahantulopaikkojen kautta, joista maan hallitus toimittaa luettelon YK:n pääsihteerille, joka ilmoittaa viipymättä luettelosta kaikille Yhdistyneiden Kansakuntien jäsenvaltioille.YK:n turvallisuusneuvoston päätöslauselman 1171 (1998) 4 kohdassa määrätään, että kaikkien saarron piiriin kuuluvien tarvikkeiden viennistä Sierra Leoneen on ilmoitettava päätöslauselmassa 1132 (1997) perustetulle turvallisuusneuvoston komitealle, että Sierra Leonen hallituksen on merkittävä, rekisteröitävä ja ilmoitettava edellä mainitulle komitealle kaikki tuomansa aseet ja niihin liittyvät tarvikkeet ja että mainittu komitea raportoi vastaanottamistaan ilmoituksista säännöllisesti YK:n turvallisuusneuvostolle. (2) YK:n turvallisuusneuvoston päätöslauselman 1171 (1998) 5 kohdassa määrätään, että turvallisuusneuvoston päätöslauselmassa 1132 (1997) perustettu YK:n turvallisuusneuvoston komitea nimeää ne henkilöt, joita maahanpääsy- ja kauttakulkurajoitukset koskevat, ja se voi antaa luvan tällaisen henkilön päästämiseen tietyn valtion alueelle tai kauttakulkuun tietyn valtion alueen kautta. (3) EYVL L 344, 15.12.1997, s. 6